b'\n_START_ARTICLE_\nEddie Alvarez\n_START_SECTION_\nVapaaottelu\n_START_PARAGRAPH_\nAlvarez aloitti vapaaottelussa kilpailemisen ammattilaisena joulukuussa 2003, jolloin h\xc3\xa4n kohtasi Anthony Ladonnan Ring of Combatissa. Alvarez voitti kamppailun tyrm\xc3\xa4yksell\xc3\xa4 ensimm\xc3\xa4isess\xc3\xa4 er\xc3\xa4ss\xc3\xa4. Alvarez otteli my\xc3\xb6s muissa vapaaotteluj\xc3\xa4rjest\xc3\xb6iss\xc3\xa4, kuten Reality Fighting, Euphoria ja BodogFight. Reality Fighting 7 -tapahtumassa Alvarez voitti uransa ensimm\xc3\xa4isen mestaruuden vasta kolmannessa ammattilaisottelussaan. H\xc3\xa4n voitti Chris Schlesingerin luovutuksella minuutissa ja h\xc3\xa4net palkittiin Reality Fightingin v\xc3\xa4lisarjan mestaruudella. 2006 Alvarez siirtyi ottelemaan MFC j\xc3\xa4rjest\xc3\xb6\xc3\xb6n, jossa h\xc3\xa4n saavutti v\xc3\xa4lisarjan mestaruuden joulukuussa 2006. Tuolloin h\xc3\xa4n kohtasi uransa yhdeks\xc3\xa4nness\xc3\xa4 kamppailussa Aaron Rileyn, jonka Alvarez voitti tyrm\xc3\xa4yksell\xc3\xa4 noin minuutissa. MFC-j\xc3\xa4rjest\xc3\xb6 muutti nimens\xc3\xa4 BodogFightiksi, kun Alvarezin oli m\xc3\xa4\xc3\xa4r\xc3\xa4 puolustaa ensimm\xc3\xa4ist\xc3\xa4 kertaa mestaruuttaan Nick Thompsonia vastaan. Huhtikuussa 2007 Ven\xc3\xa4j\xc3\xa4ll\xc3\xa4 k\xc3\xa4yty kamppailu p\xc3\xa4\xc3\xa4ttyi Alvarezin tekniseen tyrm\xc3\xa4ys tappioon ja n\xc3\xa4in menetti mestaruutensa. Se oli samalla Alvarezin uran ensimm\xc3\xa4inen tappio. Sit\xc3\xa4 ennen h\xc3\xa4n oli voittanut kymmenen kamppailua per\xc3\xa4kk\xc3\xa4in.\n_START_SECTION_\nDREAM\n_START_PARAGRAPH_\n2008 Alvarez matkasi Japaniin ja osallistui DREAMin j\xc3\xa4rjest\xc3\xa4m\xc3\xa4\xc3\xa4n kevyensarjan turnaukseen. H\xc3\xa4n voitti avauskierroksella Andre Amaden teknisell\xc3\xa4 tyrm\xc3\xa4yksell\xc3\xa4 ensimm\xc3\xa4isess\xc3\xa4 er\xc3\xa4ss\xc3\xa4. Alvarez eteni voiton my\xc3\xb6t\xc3\xa4 seuraavalla kierrokselle, jossa h\xc3\xa4n kohtasi Shooton v\xc3\xa4lisarjan mestarin Joachim Hansenin. Alvarez voitti heid\xc3\xa4n v\xc3\xa4lisen kamppailun tuomari\xc3\xa4\xc3\xa4nin. V\xc3\xa4lieriss\xc3\xa4 h\xc3\xa4n kohtasi Tatsuya Kawajirin, jonka Alvarez voitti teknisell\xc3\xa4 tyrm\xc3\xa4yksell\xc3\xa4 ensimm\xc3\xa4isess\xc3\xa4 er\xc3\xa4ss\xc3\xa4. Voiton my\xc3\xb6t\xc3\xa4 h\xc3\xa4nen oli m\xc3\xa4\xc3\xa4r\xc3\xa4 otella loppuottelussa Shinya Aokia vastaan, mutta joutui j\xc3\xa4tt\xc3\xa4m\xc3\xa4\xc3\xa4n v\xc3\xa4liin saatuaan vakavan haavan Kawajiria vastaan k\xc3\xa4ydyss\xc3\xa4 kamppailussa._NEWLINE_Joulukuussa 2008 Alvarez sai tilaisuuden otella Aokia vastaan Dynamite!! 2008 -tapahtumassa, jossa oli panoksena WAMMA (World Alliance of Mixed Martial Arts) kevyensarjan mestaruus. Alvarez h\xc3\xa4visi kamppailun puolessatoista minuutissa kantap\xc3\xa4\xc3\xa4lukolla.\n_START_SECTION_\nBellator\n_START_PARAGRAPH_\nAlvarez palasi takaisin Yhdysvaltoihin 2009 allekirjoitettuaan sopimuksen Bellatorin kanssa. H\xc3\xa4n osallistui kahdeksan ottelijan kevyensarjan turnaukseen ja voitti avauskierroksellaan Greg Loughranin giljotiinikuristuksella. Toisella kierroksella h\xc3\xa4n voitti Eric Reynoldsin takakuristuksella kolmannessa er\xc3\xa4ss\xc3\xa4. Voiton my\xc3\xb6t\xc3\xa4 Alvarez eteni loppuotteluun, joka pidettiin kes\xc3\xa4kuussa 2009 Bellator 12 -tapahtumassa. H\xc3\xa4n kohtasi Toby Imadan, jonka Alvarez voitti takakuristuksella toisen er\xc3\xa4n alussa. H\xc3\xa4nest\xc3\xa4 tuli samalla Bellatorin ensimm\xc3\xa4inen kevyensarjan mestari._NEWLINE_2010 Alvarez otteli kaksi kertaa ei mestaruusottelua. H\xc3\xa4n voitti Josh Neerin takakuristuksella toisessa er\xc3\xa4ss\xc3\xa4 ja my\xc3\xb6hemmin lokakuussa Roger Huertan teknisell\xc3\xa4 tyrm\xc3\xa4yksell\xc3\xa4. 2. huhtikuuta 2011 Alvarez puolusti ensimm\xc3\xa4isen kerran kevyensarjan mestaruuttaan Pat Currania vastaan, joka oli voittanut 2010 Bellatorin kevyensarjan turnauksen. Bellator 39 -tapahtumassa k\xc3\xa4yty mestaruuskamppailu p\xc3\xa4\xc3\xa4ttyi Alvarezin voittoon tuomari\xc3\xa4\xc3\xa4nin. H\xc3\xa4n puolusti mestaruuttaan toisen kerran marraskuussa 2011 Michael Chandleria vastaan. Alvarez kuitenkin h\xc3\xa4visi kamppailun nelj\xc3\xa4nness\xc3\xa4 er\xc3\xa4ss\xc3\xa4 takakuristuksella ja menetti mestaruutensa. Ottelun j\xc3\xa4lkeen Alvarez sai vastaansa Shinya Aokin, jolle h\xc3\xa4n oli h\xc3\xa4vinnyt urallaan aiemmin Japanissa luovutuksella. Kaksikko kohtasi toisensa huhtikuussa 2012, jolloin Alvarez oli parempi voitettuaan kamppailun teknisell\xc3\xa4 tyrm\xc3\xa4yksell\xc3\xa4 ensimm\xc3\xa4isess\xc3\xa4 er\xc3\xa4ss\xc3\xa4. Alvarez voitti my\xc3\xb6s toisen kamppailunsa tyrm\xc3\xa4yksell\xc3\xa4 Patricky Freirea vastaan ensimm\xc3\xa4isess\xc3\xa4 er\xc3\xa4ss\xc3\xa4, jonka my\xc3\xb6t\xc3\xa4 h\xc3\xa4n sai tilaisuuden otella uudelleen kevyensarjan mestaruudesta. Chandler oli voittanut Alvarezilta mestaruuden ja oli sit\xc3\xa4 ennen puolustanut mestaruuttaan kahdesti. Bellator 106 -tapahtumassa k\xc3\xa4yty kamppailu p\xc3\xa4\xc3\xa4ttyi Alvarezin voittoon haja\xc3\xa4\xc3\xa4nin. Voiton my\xc3\xb6t\xc3\xa4 Alvarez voitti Bellatorin kevyensarjan mestaruuden toistamiseen. H\xc3\xa4n kuitenkin luovutti mestaruutensa allekirjoitettuaan sopimuksen UFC:n kanssa.\n_START_SECTION_\nUFC\n_START_PARAGRAPH_\n24. elokuuta 2014 UFC ilmoitti tehneens\xc3\xa4 sopimuksen Alvarezin kanssa. H\xc3\xa4n otteli ensimm\xc3\xa4isen kerran UFC:ss\xc3\xa4 27. syyskuuta 2014 Donald Cerronea vastaan. Alvarez h\xc3\xa4visi kamppailun tuomari\xc3\xa4\xc3\xa4nin. Seuraavan kerran Alvarez otteli kes\xc3\xa4kuussa 2015 Gilbert Melendezia vastaan, jonka h\xc3\xa4n voitti haja\xc3\xa4\xc3\xa4nin. Voitettuaan Anthony Pettisin edellisen ottelun tapaan haja\xc3\xa4\xc3\xa4nin tammikuussa 2016, sai Alvarez voiton my\xc3\xb6t\xc3\xa4 mahdollisuuden otella kevytsarjan mestaruudesta Rafael dos Anjosia vastaan.\n_START_SECTION_\nKevytsarjan mestaruus ja sen menett\xc3\xa4minen\n_START_PARAGRAPH_\nAlvarez kohtasi hallitsevan mestarin dos Anjosin 7. hein\xc3\xa4kuuta 2016 UFC Fight Night: dos Anjos vs. Alvarez -tapahtumassa. Viisier\xc3\xa4inen mestaruuskamppailu p\xc3\xa4\xc3\xa4ttyi Alvarezin voittoon ensimm\xc3\xa4isess\xc3\xa4 er\xc3\xa4ss\xc3\xa4 teknisell\xc3\xa4 tyrm\xc3\xa4yksell\xc3\xa4. H\xc3\xa4net palkittiin ottelun j\xc3\xa4lkeen Illan suoritus bonuksella. Alvarez voitti kevytsarjan mestaruuden uransa nelj\xc3\xa4nness\xc3\xa4 UFC-ottelussa._NEWLINE_Alvarez puolusti ensimm\xc3\xa4ist\xc3\xa4 kertaa mestaruuttaan 12. marraskuuta 2016. H\xc3\xa4n sai vastaansa h\xc3\xb6yhensarjan hallitsevan mestarin Conor McGregorin, jolle Alvarez h\xc3\xa4visi teknisell\xc3\xa4 tyrm\xc3\xa4yksell\xc3\xa4 toisessa er\xc3\xa4ss\xc3\xa4._NEWLINE_Tappion j\xc3\xa4lkeen Alvarez otteli Dustin Poirieria vastaan toukokuussa 2017. Ottelu keskeytettiin ja tulos mit\xc3\xa4t\xc3\xb6itiin, kun ottelun tuomari Herb Dean katsoi Alvarezin polviosumien olleen tahattomia. Eik\xc3\xa4 Poirier kyennyt jatkamaan ottelua. Alvarez kohtasi seuraavaksi joulukuussa voittamattoman Justin Gaethjen. H\xc3\xa4n voitti ottelun teknisell\xc3\xa4 tyrm\xc3\xa4yksell\xc3\xa4 kolmannessa er\xc3\xa4ss\xc3\xa4, potkaistuaan Gaethjea polvella p\xc3\xa4\xc3\xa4h\xc3\xa4n._NEWLINE_2018 hein\xc3\xa4kuussa Alvarez otteli uusintaottelun Poirieria vastaan, kun kaksikon ensimm\xc3\xa4inen ottelu p\xc3\xa4\xc3\xa4ttyi kyseenalaisesti. Alvarez h\xc3\xa4visi Calgaryssa k\xc3\xa4ydyn kamppailun toisessa er\xc3\xa4ss\xc3\xa4 teknisell\xc3\xa4 tyrm\xc3\xa4yksell\xc3\xa4.\n_START_SECTION_\nOne Championship\n_START_PARAGRAPH_\nAlvarez siirtyi UFC:st\xc3\xa4 singaporelaiseen One Championship -organisaatioon lokakuussa 2018. H\xc3\xa4n otteli ensimm\xc3\xa4isen ottelunsa Timofey Nastyukhinia vastaan maaliskuussa 2019 One Championshipin kevytsarjan turnauksessa. Alvarez h\xc3\xa4visi ottelun teknisell\xc3\xa4 tyrm\xc3\xa4yksell\xc3\xa4 ensimm\xc3\xa4isen er\xc3\xa4n lopulla.'